Charolais

Charolais wos een historisch groafschap in Vrankryk. Da gebied ligt nu in de regio Bourgogne-Franche-Comté, departement 71 Saône et Loire. 'n Oofdstee van Charolais wos Charolles.
Den hertog van Bourgondië Filips de Stoutn kocht et groafschap Charolais in 1390. 

Binst de Bourgondischn tyd wierd deur de hertoogn van 't Huus Valois-Bourgondië, te begunn by Filips de Goein, den titel van Groaf van Charolais gebruukt vo den oudste zeune en ipvolger van de regeerndn hertog an te duudn, te vergelykn me de prins van Wales by 't Iengels keuniengshuus of de dauphin in Vrankryk.

Den officieeln titel van Karel de Stoutn binst et leevn van zyn voader Filips de Goein was Karel van Charolais.

Achter 'n dood van Karel de Stoutn kwam Charolais ounder 't gezag van 't Huus Habsburg. Vanof toun es de geschiedenisse van Charolais nauwe verboundn mè dedie van Franche-Comté, nu ne Franschn regio in 't westn van 't land. 

Geschiedenisse
Van 973 tout 1237 was Charolais een bezit van de groaf van Chalon. In 1237 wierd et verkocht an den hertog van Bourgondië, Hugues IV, die et in 1248 an zyn twidde zeune Jean gaf. Charolais zoudt e groafschap gewordn zyn tusschn 1270 en 1316. 

 D'êeste groavn van Charolais (1237-1391) 
 1237-1248 : Hugues IV van Bourgondië 
 1248-1267 : Jean van Bourgondië
 1267-1310 : Beatrice van Bourgondië
 1310-1316 : Jean van Clermont
 1316-1364 : Bratrice van Clermont
 1364-1384 : Jean II van Armagnac
 1384-1391 : Bernard VII van Armagnac
Bernard VII van Armagnac verkocht et groafschap in 1390 an Filips de Stoutn.

 Huus Valois-Bourgondië (1391-1477)
Achter 'n dôod van Karel de Stoutn, in 1477, wierd et groafschap g'annexeerd deur keunienk Louis XI van Vrankryk en gieng et noa de Fransche krôone. In 1493, by et Verdrag van Senlis, most keunienk Charles VIII van Vrankryk et were geevn en kwam et langs Maximiliaan I an de Habsburgers.

Huus Habsburg (1493-1684)
In 1684 èt Louis XIV et groafschap Charolais van de Spoansche Habsburgers toegeweezn gekreegn. Vanof toun es Charolais en ounderdeel gekommn van de provinsje (oundertusschn regio) Bourgondië. 

De streke is ook bekend voa zyn Charolaiskoein.

Categorie:Geschiedenisse van Vrankryk
Categorie:Groafschap
Categorie:Historisch gebied